
Az ellés körüli időjárás hatása a tehenek tejtermelésére és szaporodására

AZ ELLÉS KÖRÜLI IDŐJÁRÁS HATÁSA A TEHENEK TEJTERMELÉSÉRE ÉS SZAPORODÁSÁRA
A TDK dolgozatomban egy nagy létszámú nagyüzemi tejelő szarvasmarha állományt vizsgáltam. Télen és nyáron ellett holstein-fríz tehenek tejtermelő képességét és néhány szaporodási paraméterét hasonlítottam össze hazai (dél-alföldi) körülmények között. Munkámmal három fő kérdésre kerestem a választ. Télen és nyáron tehenek között kimutatható-e különbség a termelt tej mennyiségében (különösen a laktáció első 100 napjában), szomatikus sejtszámában, az első termékenyítés idejében és a szerviz periódus hosszában?
A vizsgálatban elsőborjas és többször ellett teheneket párokba rendeztem, úgy hogy a pár egyik tagja télen, a másik nyáron ellett, laktációjuk száma és előző tejtermelésük hasonló, a vizsgált csoportok között nincs jelentős különbség.
A tehenekre vonatkozó adatok a szentesi Árpád Agrár Zrt. tehenészetéből származnak, melyeket a kigyűjtés és táblázatba rendezés után különféle statisztikai módszerekkel vizsgáltam.
Az eredmények kimutatták, hogy a többször ellettek esetében, a télen ellett tehenek a laktáció első 100 napjában termelt tej mennyiségében fölényben vannak, de az elsőborjasoknál ez már nem egyértelmű. Szomatikus sejtszámban nincs jelentős különbség a két csoport között, viszont a többször ellettek esetében egyértelműen magasabb ez a szám. A szerviz periódus, az elléstől az újra termékenyülésig eltelt idő nyáron hosszabb, mint télen,
Összességében elmondható, hogy az elléskor fennálló hőstressz hazai (dél-alföldi) körülmények között is kedvezőtlen hatással van a tejtermelő tehenek termelésére, szaporodására. A vizsgálatok eredményeiből az is kiolvasható, hogy főleg az idősebb tehenek estében az elléskori időjárás hosszabb távon is meghatározhatja a tejtermelést.
A problémára az jelenthet megoldást, ha a teheneket minél hatékonyabban meg tudják védeni a hőstressz káros hatásaitól. A vizsgált gazdaság a közelmúltban már tett néhány intézkedést a hőstressz hatásainak enyhítésére. A termelőistállók és a fejőház már el van látva párásító berendezésekkel és ventilátorokkal. Az etetések a nap hűvösebb időszakaiban történnek. Célszerű lenne a pihenődombok és a felhajtó utak fákkal vagy tetővel való árnyékolása, illetve könnyen emészthető takarmányok és a hőstressz hatásait enyhítő takarmány-kiegészítők etetésével.



